חוק הוקרה לאזרחים במערכות ישראל, התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2617, עמ' 512, 2017-03-28T00:00:00+03:00
חוק הוקרה לאזרחים במערכות ישראל, התשע"ז-2017 התקבל בקריאה שנייה ושלישית ביום כ"ב באדר התשע"ז (20 במרץ 2017). 
החוק קובע כי במידה ושר הביטחון החליט להעניק אותות מערכה לחיילים, יוכלו גם השרים הממונים על ארגוני העזר המסייעים לפיקוד העורף בעיתות חירום, להעניק אותות מערכה לעובדים ולמתנדבים בארגוני העזר. כיום נמנים שני גופים עם ארגוני העזר - הרשות הארצית לכבאות והצלה ומגן דוד אדום. 
בנוסף, יהיה שר הביטחון רשאי להעניק תעודות מערכה לאזרחים שתרומתם למאמץ המלחמתי או לסיוע לאוכלוסייה ראויה להערכה, על פי המלצה של ועדה מייעצת ובאישור ועדת החוץ והביטחון. 
מדובר בין היתר, בעובדים שגויסו לשירות חירום בצו ריתוק, עובדים ומתנדבים בארגונים שפעלו באופן יוצא דופן במאמץ המלחמתי ובסיוע האזרחי, רכזי ביטחון שוטף צבאיים, אזרחים עובדי צה"ל ואף אזרחים בודדים שפעלו באופן יוצא דופן. 
כמו כן, נקבע כי הסמכות להענקת אותות מערכה לעובדי השב"כ והמוסד תעבור משר הביטחון לראש הממשלה, וסמכות הענקת האותות לשוטרים ולסוהרים תעבור משר הביטחון לשר לביטחון הפנים.